《荆州偶作》
宋代·杨时

郑公嵇阮流，野性本麋鹿。
平生傲羲皇。白首就羁束。
大寒客无毡，官冷饭不足。
顾予支离人，攘臂受余粟。
江鱼尾盈尺，饱食胜梁肉。
荆山富樵苏，丈室有余燠。
顽疏愧前哲，所得逾往躅。
谈经追时好，俯爷负愧忸。
流光逝不反，愁鬓日改绿。
世道劫火燃，不燔乃良玉。
晚交定难恃，云雨手翻覆。
官居真蘧庐，束担聊托宿。
求田意虽鄙，此计正宜速。
归寻谷口耕，胜卖成都卜。
坐想带经锄，倚耒听布谷。

作者简介：（1053—1135）南剑州将乐人，字中立，号龟山。神宗熙宁九年进士。调官不赴。先后师事程颢、程颐，杜门不仕十年。历知浏阳、余杭、萧山，改荆州教授。金人攻汴京，坚论严为守备，除右谏议大夫；又反对割三镇以乞和，兼国子监祭酒。指斥蔡京蠹国害民，力辟王安石之学。高宗立，除工部侍郎。以龙图阁直学士致仕，专事著述讲学。卒谥文靖。与游酢、吕大临、谢良佐号为程门四先生，又与罗从彦、李侗等同列南剑三先生。其学术后被奉为程氏正宗。有《二程粹言》、《龟山先生语录》、《龟山集》。